Notum facimus karitati fidelium, quia Miles quidam, nomine Herembertus, diu languoris molestiis pressus, tandem cum sibi finem vitæ imminere sentiret, ad memoriam beatorum Apostolorum Petri et Pauli, in Besuensi loco se sepeliri rogavit, quod et factum est. Pro cujus animæ absolutione pater ejus, nomine Oddo eidem loco dimidium mansum cum dimidia mansione, quia partem alteram frater ejus cum manso tenebat in villa, quæ dicitur ad sanctum Mauricium cum terris adjacentibus, pratis, et sylva. In ipsa, et in altera villa Romania nominata, cum legali traditione dedit, et manu testium corroborari fecit; quorum ista sunt nomina. Hugo, Theodericus, Alelmus, Johannes, alter Hugo, Teudinus, Hemma. Quem ipse in brevi tempore subsecutus, non solum apud eundem locum est sepultus, sed etiam sicut petierat, Monachili habitu indutus, hujus vitæ in bono fine diem clausit. Post cujus obitum nos unum fœdiolum, quem tenebamus, filio ejus dedimus, et tria jugera in commutatione accepimus, et nostris terris junximus, et duobus hominibus sub servitio ad manendum dedimus, ex quibus unus servus ejus et loco dedit.